"Setswana Puo ya Gae (HL)/P2 13 DBE/2022 SC/NSC – Kaedi Ya Go Tshwaya  Go ya ka molao wa segologolo, Kelogile o ne a lailwe gore mosadi ga a arabisane le monna ka gope. Monna a le phoso kgotsa a se phoso o mo nneteng. Ke ka moo re bonang Kelogile a sa ganetsane le Kgori le fa a bona gore se a se dirang ga se a siama. Kwa bokhutlong fa Matsetseleko a boela kwa ga bona a bolelela mmaagwe gore boemong jwa go mo tlhomola mmutlwa o ne a o sosometsa mo lonaong gore o mo sege ka a ne a palelwa ke go mo emelela mo go rraagwe fa a ne a mo patika. Mo metlheng ya gompieno, basadi ba na le tekatekano le banna ka ba na le lefoko mo lelapeng. Ga ba tseye fa kgang nngwe le nngwe e monna a e buang e nepagetse ka ba tshwanelwa ke go bontshana mabaka mo tsamaisong ya lelapa. Ba kgona go lemosa balekane ba bona fa metlha e fetoga, mme ba tshwanelwa ke go ikamanya le diphetogo ka maitlhomo a go tlogela bana go ikgoletsa molelo gore e se re o ba fisa ba ba tshwaye phoso.  Bana ba ne ba se na lefoko mo malobeng fa e se fela go kgwathisiwa ntle le go bodiwa dipotso dipe jaaka fa re bona Matsetseleko a tshaba go boela gae ka a ne a tshaba go atlholwa ke rraagwe le banna ba lekgotla gonne a ne a ngwegile mo gae. Mo malatsing a gompieno thupa e ileditswe e bile bana fa ba ka itewa, ba na le gona go ka begela sepodisi ka tatofatso ya tshotlako ya bagolo mo baneng. Ba na le lefoko ka ba sa otlhaiwe pele ga go ka utlwelela letlhakore la bona.  Mo malobeng, basimane ba dingwaga tsa ga Matsetseleko ba ne ba felela mo gae le fa ba ne ba digetse dithuto tsa bona tsa Marematlou, mme ba sa itirele bokamoso jo bo phatsimang. Matsetseleko o ne a sa batle go tshwana nabo ka a ne a batla go ya go senka tiro kwa Babelegi, e tle e re morago a tsweletse dithuto tsa gagwe. Mo nakong ya gompieno basimane ba tsetsepetse ka ba sa batle go ja mantle a balekane ba bona, mme ba itshiamisetsa isagwe go sa le gale gore ka moso ba se tsoge ba lelela kgama le mogogoro.  Mo setsong, morafe o ne o patikwa ka go otlhaiwa ka go kgwathisiwa gammogo le go jelwa leruo. Fa o ne o nyadiwa, lesaka la gago le ne le tswalelwa. Botshegaingate ba ne ba se na lefoko lepe le ba ka tshwaelang ka lona. Fa o ne o na le gona go ka ipuelela, o ne o kgwathisiwa fa pele ga morafe otlhe o sa tswala go go thibela go balabala. Mo metlheng ya segompieno dilo di fetogile, go nolwe moro wa tlhabologo mme ga go sa tlhole go tshwana le mo malobeng. Batho ga ba gapelwe ditsabona ka gope. Ga go ope yo o dumelang go otlhaiwa le go kgwathisiwa kgotsa gona go jelwa leruo kwa ntle ga lebaka lepe. Batho ba dibela dithoto tse ba di diretseng, mme ga ba gapelwe kgotsa gona go tswalelwa lesaka ntle le go le sireletsa. Ga go ope yo o dumelang go kgwathisiwa a sa tswala ka ntlha ya go buelela ditsagagwe.  Mo malobeng botho bo ne bo santse bo le teng jaaka fa re bona Rre Segonyamatlho a thusa le go tshepa Matsetseleko ka go mo amogela kwa ga gagwe a sa mo itse. Mo segompienong batho ga ba emane nokeng ka go sa tshepanwe.  E le ruri ditlwaelo le ditsamaiso dingwe tsa botshelo jwa segologolo di farologana thata le tsa botshelo jwa segompieno. (Dikarabo tsa batlhatlhojwa di elwe tlhoko.) [25] Kwalololo e ileditswe Phetla"